钦定古今图书集成/明伦汇编/官常典/第342卷 > 崔暹
## 钦定古今图书集成/明伦汇编/官常典/第342卷 > 崔暹

按《北齐书》本传：“暹字季伦，博陵安平人，汉尚书寔之
后也。世为北州著姓。父穆州主簿。暹少为书生，避地
渤海，依高干，以妹妻干弟慎。慎后临光州，启暹为长
史。赵郡公琛镇定州，辟为开府谘议，随琛往晋阳，高
祖与语，说之，以兼丞相长史。高祖举兵将入洛，留暹
佐琛知后事，谓之曰：‘丈夫相知，岂在新旧？军戎事重’”，
留守任切，家弟年少，未闲事宜，凡百后事，一以相属，
握手殷勤，至于三四。后迁左丞吏部郎，主议《麟趾格》。
暹亲遇日隆，好荐人士，言邢邵宜任府僚，兼任机密。
世宗因以征邵，甚见亲重。言论之际，邵遂毁暹。世宗
不悦，谓暹曰：“卿说子才之长，子才专言卿短，此痴人
也。”暹曰：“子才言暹短，暹说子才长，皆是实事，不为痴
也。”高慎之叛，与暹有隙，高祖欲杀之，世宗救免。武定
初，迁御史中尉，选毕义云、卢潜、宋钦道、李愔、崔瞻、杜
蕤、稽晔、郦伯伟、崔子武、李广皆为御史，世称其知人。
世宗欲假暹威势，诸公在坐朝，令暹后通名，因遇以
殊礼。暹乃高视徐步，两人擎裾而入。世宗分庭对揖，
暹不让席而坐，觞再行便辞退。世宗曰：“下官薄有蔬
食，愿公少留。”暹曰：“适受敕在台以检校。”遂不待食而
去。世宗降阶送之。旬日后，世宗与诸公出之东山，遇
暹在道前驱，为赤棒所击，世宗回马避之。暹前后表
弹尚书令司马子如及尚书元羡、雍州刺史慕容献，
又弹太师咸阳王坦、并州刺史可朱浑道元。罪状极
笔，并免官。其馀死斥者甚众。高祖书与邺下诸贵曰：
“崔暹昔事家弟为定州长史，佐吾儿开府谘议，及迁
左丞、吏部郎，吾未知其能也。始居宪台，乃尔纠劾咸
阳王、司马令，并是吾对门布衣之旧，尊贵亲昵，无过
二人，同时获罪，吾不能救，诸君其慎之。”高祖如京师，
群官迎于紫陌，高祖握暹手而劳之曰：“往前朝廷岂
无法官，而天下贪婪，莫肯纠劾。中尉尽心为国，不避
豪强，遂使远迩肃清，群公奉法，冲锋陷阵，大有其人。
当官正色，今始见之。今荣华富贵，直是中尉自取，高
欢父子无以相报。”赐暹良马，使骑之以从，且行且语。
暹下拜，马惊走，高祖亲为拥之而授辔。魏帝宴于华
林园，谓高祖曰：“自顷朝贵牧守令长，所在百司，多有
贪暴侵削下人。朝廷之中，有用心公平，直言弹劾，不
避亲戚者，王可劝酒。”高祖降阶跪而言曰：“唯御史中
尉崔暹一人，谨奉明旨，敢以酒劝。并臣所射赐物千
匹，乞回赐之。”帝曰：“崔中尉为法，道俗整齐。”暹谢曰：“此
自陛下风化所加，大将军臣澄劝奖之力。”世宗退，谓
暹曰：“我尚畏暹，何况馀人。”由是威名日盛，内外莫不
畏服。高祖崩，未发丧，世宗以暹为度支尚书，兼仆射，
委以心腹之寄。暹忧国如家，以天下为己任。世宗车
服过度，诛戮变常，言谈进止，或有亏失。暹每厉色极
言，世宗亦为之止。有囚数百，世宗欲尽诛之。每催文
帐，暹故缓之，不以时进，世宗意释，竟以获免。自出身
从官，常日晏乃归。侵晓则与兄弟问母之起居，暮则
尝食视寝，然后至外斋。对亲宾，一生不问家事。魏梁
通和，要贵皆遣人随聘使交易，暹惟寄求佛经。梁武
帝闻之，为缮写，以幡花宝盖赞呗送至馆焉。然而好
大言，调戏无节。密令沙门明藏著《佛性论》，而署己名
传诸江表。子达拏，年十三，暹命儒者权会教其说《周
易》两字，乃集朝贵名流，令达拏升高座开讲。赵郡睦
仲让阳屈服之，暹喜，擢奏为司徒中郎。邺下为之语
曰：“讲义两行得中郎。”此皆暹之短也。显祖初嗣霸业，
司马子如等挟旧怨，言暹罪重，谓宜罚之。高隆之亦
言宜宽政网，去苛察法官黜崔暹，则得远近人意。显
祖从之。及践祚，谮毁之者犹不息。帝乃令都督陈《山提》等搜暹家甚贫匮，唯得高祖、世宗与暹书千馀纸，
多论军国大事，帝叹赏之，仍不免众口，乃流暹于马
城。昼则负土供役，夜则置地牢。岁馀，奴告暹谋反，锁
赴晋阳，无实，释而劳之。寻迁太常卿。帝谓群臣曰：“崔
太常清正，天下无双，卿等不及。”初，世宗欲以妹嫁暹
子，而会世宗崩，遂寝。至是群臣䜩于宣光殿，贵戚之
子多在焉。显祖历与之语，于坐上亲作书与暹曰：“贤
子达拏，甚有才学。亡兄女乐安公主，魏帝外甥，内外
敬待，胜朕诸妹。思成大兄宿志。”乃以主降达拏。天保
末，为右仆射。帝谓左右曰：“崔暹谏我饮酒过多，然我
饮酒何所妨？”常山王私谓暹曰：“至尊威严多醉，太后
尚不能致言，吾兄弟亦杜口，仆射独犯颜，内外深相
感愧。”十年，暹以疾卒，帝抚灵而哭，赠开府。达拏温良
清谨，有识学，少历职为司农卿。入周谋反，伏诛。天保
初，显祖尝问乐安公主：“达拏于汝何似？”答曰：“甚相敬
重，唯阿家憎儿。”显祖召达拏母入内，杀之，投尸漳水。
齐灭，达拏杀主以复仇。